ТЕМА № 5
ПРАВА, ЗАДЪЛЖЕНИЯ И ОТГОВОРНОСТИ НА УЧАСТНИЦИТЕ В ТРУДОВИЯ ПРОЦЕС, СВЪРЗАНИ С ОСИГУРЯВАНЕ НА ЗДРАВОСЛОВНИ И БЕЗОПАСНИ УСЛОВИЯ НА ТРУД
ПРАВАТА, ЗАДЪЛЖЕНИЯТА И ОТГОВОРНОСТИТЕ на участниците в трудовия процес за осигуряване на здравословни и безопасни условия на труд са определени в Закона за здравословни и безопасни условия на труд, Кодекса на труда и наредбите по прилагането им.

І. УЧАСТНИЦИ В ТРУДОВИЯ ПРОЦЕС

Участници в трудовия процес са следните категории лица:
1. Работодател е всяко физическо, юридическо лице или негово поделение, както и всяко организационно и икономическо обособено образувание /предприятие, учреждение, организация, кооперация, стопанство, заведение, домакинство, дружество и други подобни/, което самостоятелно наема работници и служители по трудово правоотношение и всеки, който възлага работа и носи цялата отговорност за предприятието, кооперацията или организацията. Работодател може да бъде и всяко физическо лице, което устно възлага работа на друго физическо лице по взаимно споразумение.

2. Орган за безопасност и здраве при работа е длъжностно лице или специализирана служба за организиране изпълнението на дейностите, свързани със защита от професионалните рискове и превенция на тези рискове. Органът по безопасност и здраве при работа подпомага работодателя при изпълнение на задълженията му за осигуряване на здравословни и безопасни условия на труд.
3. Длъжностно лице е работник или служител, на когото е възложено да упражнява ръководство на трудовия процес в предприятието, в неговите поделения и низови звена, както и работник или служител, който изпълнява работа на специалист във функционалните и обслужващите звена на предприятието.

4. Работещ е всяко лице, което е наето от работодател, както и лице, което работи за себе си, включително обучаващите се или стажантите – за времето на обучение, стаж и практика.

ІІ. ПРАВА, ЗАДЪЛЖЕНИЯ И ОТГОВОРНОСТИ НА РАБОТОДАТЕЛЯ ЗА ОСИГУРЯВАНЕ НА ЗДРАВОСЛОВНИ И БЕЗОПАСНИ УСЛОВИЯ НА ТРУД

ПРАВА НА РАБОТОДАТЕЛЯ

За изпълнение на задълженията си, свързани с осигуряване на здравословни и безопасни условия на труд, работодателя има право да извършва следните дейности:
1. Да създаде модел на вътрешна система по правилата и изискванията за безопасна работа, свързана с установените норми и изискванията на дадения вид дейност и обвързана пряко с размера на работната заплата на работещите, съгласно Наредбата за структурата и организацията на работната заплата;

2. Да определи задължения на длъжностните лица /в длъжностните характеристики, в щатното разписание или с индивидуалните трудови договори/ за създаване на организация на работа в ръководените от тях дейности, която да отстранява или в максимална степен да ограничава съществуващите рискове за здравето и живота на работещите;
3. Да назначи специалисти или да възлага на определени длъжностни лица да изпълняват специфични дейности, свързани с осигуряване на здравословни и безопасни условия на труд;

4. Да прецени по какъв начин да създаде органи за безопасност и здраве при работа в предприятието си: да назначи или определи едно или няколко длъжностни лица с подходящо образование и квалификация, да изгради специализирана служба или да възложи дейността с договор на друго юридическо или физическо лице;
5. Да избере начина, по който да осигури на своите работници и служители обслужване от служба по трудова медицина – да създаде самостоятелна служба в предприятието си, да организира или участва в създаването на такава служба в съдружие с друг работодател или пък да сключи договор с регистрирана служба по трудова медицина;
6. Да не участва лично в комитета или групата по условия на труд, а да направи това със свой представител;

7. да потърси дисциплинарна и имуществена отговорност от работници и служители, нарушили правилата за осигуряване на здравословни и безопасни условия на труд;

8. Да потърси имуществена отговорност на виновните работници, служители и длъжностни лица при смърт или увреждане здравето на работник или служител.
Правата на работодателя са свързани най-вече с избор на начина, по който той ще изпълни задълженията си за осигуряване на здравословни и безопасни условия на труд в ръководеното от него предприятие.

ЗАДЪЛЖЕНИЯ НА РАБОТОДАТЕЛЯ

1. Работодателят е длъжен да осигури здравословни и безопасни условия на труд в обекти, производства, процеси, дейности, работни места и при работното оборудване още с проектирането, изграждането и въвеждането в експлоатация /чл.3, ал. 2 от ЗЗБУТ/;

2. Работодателят е длъжен да подава годишна декларация в териториалната дирекция „Инспекция по труда” по адрес на регистрация на предприятието в срок до 30 април на следващата година /чл. 15 ЗЗБУТ/;

3. Работодателят е длъжен да определи „орган за безопасност и здраве при работа” /чл. 24 ЗЗБУТ/;

4. Работодателят е длъжен да осигури на своите работници и служители медицинско обслужване от служба по трудова медицина /чл. 25 ЗЗБУТ/;

5. Работодателят е длъжен да учреди комитет или група по условия на труд /чл. 27 и чл. 28 ЗЗБУТ/;

6. Работодателят е длъжен да организира първоначално и ежегодно обучение на членовете на комитетите и групите по условия на труд;

7. Работодателят е длъжен да осигури на всеки работещ подходящо обучение /чл. 26, ал. 2, т. 1 ЗЗБУТ/ по здравословни и безопасни условия на труд в съответствие със спецификата на работното място и професия;

8. Работодателят е длъжен да оценява рисковете за безопасността и здравето на работещите. В съответствие с оценката на риска и при необходимост да планира и прилага превантивни мерки и методи на работа, които да осигуряват подобряване нивото на защита на работещите и които да са интегрирани във всички дейности и структурни звена на предприятието;

9. Работодателят е длъжен да отчита специфичните опасности за работниците и служителите, които се нуждаят от специална закрила, включително и тези с ограничена работоспособност, и да предвиди за тези лица улеснения на работните им места при изпълнение на трудовите функции;

10. Работодателят е длъжен да се консултира с работещите или с техни представители и организации /чл. 26, ал. 1 ЗЗБУТ/;

11. Работодателят е длъжен да направи предварителен здравен подбор при постъпване на работниците и служителите на работа;

12. Работодателят е длъжен да направи периодични медицински прегледи на работниците, с оглед диагностициране на ранните форми на заболяванията и разкриване на рисковите фактори за възникването на масово разпространените и на социално значимите болести;

13.  Работодателят е длъжен да предприеме необходимите мерки за координация на действията за осигуряване на здравословни и безопасни условия на труд, когато на един обект или работна площадка се извършва работа от работници и служители на други работодатели /чл. 18 ЗЗБУТ/;

14. Работодателят е длъжен да установява, разследва, регистрира и отчита задължително всяка станала трудова злополука и да съобщава, регистрира, потвърждава и отчита професионалните болести в предприятието;

15. Работодателят е длъжен да вземе мерки за предотвратяване на вредните последици в случаи на извънредни обстоятелства съобразно спецификата на дейността и големината на предприятието, като осигурява организация за ликвидиране на опасности, за оказване на първа помощ, за противопожарна охрана и условия за евакуация на работниците и служителите /чл. 20 ЗЗБУТ/;
16. Работодателят е длъжен в случай и при вероятност от възникване на сериозна и непосредствена опасност за здравето и живота на работниците да ги информира във възможно най-кратък срок за действията, които се предприемат във връзка със защитата им, да осигури преустановяване на работата и евакуирането им и да не се допусне възобновяване на работата, докато не се отстрани опасността /чл. 21 ЗЗБУТ/;

17. Работодателят е длъжен да създаде необходимата организация за осъществяване на наблюдение и контрол по изпълнението на предприетите мерки за осигуряване на здравословни и безопасни условия на труд и да търси съответна отговорност при нарушения.

Всички разходи, свързани с осигуряване на здравословни и безопасни условия на труд, са за сметка на работодателя.

ОТГОВОРНОСТИ НА РАБОТОДАТЕЛЯ

При неизпълнение на задълженията за осигуряване на здравословни и безопасни условия на труд, което представлява нарушение на трудовото законодателство, от работодателя може да се търси административно-наказателна отговорност.
Основните закони, уреждащи тази материя са Закона за здравословни и безопасни условия на труд, Кодекса на труда, Закона за административните нарушения и наказания /ЗАНН/ и Административно процесуалния кодекс.

Съгласно чл. 55 от ЗЗБУТ лицата, които нарушават изискванията или не изпълняват задълженията си по този закон, носят отговорност по чл. 413, чл. 414, чл. 415 и чл. 416 от Кодекса на труда и други специфични за съответната дейност закони и нормативни актове.

Когато вследствие на неспазване на изискванията за осигуряване на здравословни и безопасни условия на труд или по други причини за работник или служител настъпят неблагоприятни последици /трудова злополука или професионално заболяване/ или смърт, от работодателя може да се търси имуществена и дори наказателна отговорност.
В кодекса на труда имуществената отговорност на работодателя е регламентирана в глава десета, раздел І.

Съгласно чл. 136 от глава втора „Престъпления против личността” на Наказателния кодекс, който наруши правила, установени за охрана на безопасността на труда, и с това изложи на опасност живота или здравето на трудещите се, се наказва с лишаване от свобода до три години или с пробация, както и с обществено порицание.

ІІІ. ПРАВА, ЗАДЪЛЖЕНИЯ И ОТГОВОРНОСТИ НА ОРГАНА ЗА БЕЗОПАСНОСТ И ЗДРАВЕ ПРИ РАБОТА

Съгласно чл. 24 от Закона за здравословни и безопасни условия на труд, за организиране на изпълнението на дейностите, свързани със защитата от професионалните рискове и превенция на тези рискове, работодателят в зависимост от обема на дейността, естеството на работата и характера на професионалния риск, има право да назначи или определи едно или повече длъжностни лица с подходящо образование и квалификация или да създаде специализирана служба.
В Наредба № 3 от 27.07.1998 г. за функциите и задачите на длъжностните лица и на специализираните служби в предприятията за организиране изпълнението на дейностите, свързани със защитата от професионалните рискове и превенция на тези рискове, е определено наименованието на длъжността или на специализираната служба – „орган за безопасност и здраве при работа”.
Работодателят има право да прецени в зависимост от вида и характера на упражняваните дейности, броя на работниците, условията на труд и рисковите фактори какъв да бъде органът за безопасност и здраве при работа.
Възможни са три случая:
1. При малък брой работници и рискови фактори – да възложи функциите на орган за безопасност и здраве при работа като допълнително задължение на едно длъжностно лице и то да съвместява две длъжности.

2. При средни и големи предприятия – работодателят назначава едно лице с подходящо образование и квалификация на длъжността „експерт по безопасност и здраве при работа” или изгражда специализирана служба от няколко такива лица.

3. При всички случаи работодателят може да сключи договор с външни за предприятието юридически или физически лица, като в този случай обхватът на функциите и задачите, които ще бъдат изпълнявани, се определя с договор.

Работодателят пряко ръководи и контролира дейността на органа за безопасност и здраве при работа, осигурява му необходимата информация и условия за ефективното изпълнение на задачите.

ПРАВА НА ОРГАНА ЗА БЕЗОПАСНОСТ И ЗДРАВЕ ПРИ РАБОТА

1. Контролира от името на работодателя спазването на нормите и изискванията на законодателството и изпълнението на задълженията на работниците и служителите;

2. Предлага и прилага мерки за въздействие при нарушения на норми и изисквания и при неизпълнение на определените задължения от участниците в трудовия процес;

3. в случай на констатирани нарушения предписва мерки на съответните длъжностни лица за отстраняване на нарушенията;

4. При констатиране на непосредствена опасност за живота и здравето на работещите спира машини, съоръжения, работни места и незабавно информира за това съответното длъжностно лице за предприемане на мерки за отстраняване на опасностите.

ЗАДЪЛЖЕНИЯ НА ОРГАНА ЗА БЕЗОПАСНОСТ И ЗДРАВЕ ПРИ РАБОТА
Органът за безопасност и здраве при работа има следните задължения /чл. 7 от Наредба № 3/98 г./

1. Организира и участва в разработването на правилник за вътрешния трудов ред, по отношение задълженията на длъжностните лица, работниците и служителите, за осигуряване на здравословни и безопасни условия на труд и обвързването им със степените на дисциплинарни наказания съгласно чл. 188 от Кодекса на труда;

2. Координира работата на длъжностните лица и на звената за управление на предприятието при реализиране на задълженията им по осигуряване на здравословни и безопасни условия на труд;

3. Организира и участва в работата по установяването и оценката на професионалните рискове;

4. Организира разработването на проекти, програми и конкретни мерки за предотвратяване на риска за живота и здравето на работниците и служителите;

5. Организира и участва при подготовката и изготвянето на оценки и становища относно съответствието с изискванията за безопасност и здраве при работа на проекти и при въвеждането в експлоатация на обекти, производства, технологии, работно оборудване и работни места;

6. Извършва проучване за възможностите и качеството на предлаганите услуги от звената, включени в националната инфраструктура за оказване помощ на работодателя (служби по трудова медицина, измервателни лаборатории, центрове за обучение, лицензирани юридически и физически лица и др.), и при необходимост подготвя предложения за сключване на договори;

7. Сътрудничи и подпомага службите по трудова медицина при изпълнение на функциите и задачите им;

8. Изисква от съответните длъжностни лица създаване на организация на работата, при която работниците и служителите да могат да извършват възложената им работа, без да е застрашена тяхната безопасност и здраве;

9. Изисква разработването и прилагането на оперативни планове за действия, насочени към осигуряване на безопасността и защитата на работниците, намиращи се в зони с високо ниво на професионален риск;

10. Предприема мерки за координиране действията по изпълнение на задълженията за осигуряване на безопасност и здраве, при съвместна работа на работници от различни предприятия;

11. Изисква въвеждането на съоръжения за колективна защита и осигуряване на подходящи средства за индивидуална защита в случаите, когато е налице риск, който не може да бъде предотвратен;

12. Организира и участва в разработването на фирмените нормативни актове за безопасност и здраве при работа;

13. Организира изготвянето на аварийни планове за действие при извънредни ситуации;

14. Организира и участва при разработването и реализирането на програми за квалификация, преквалификация и инструктажи на работниците и служителите по безопасността и здравето при работа;

15. Организира и участва в разследването на причините за трудовия травматизъм;

16. Подпомага осъществяването и участва в социалния диалог между партньорите в предприятието;

17. Организира и участва при провеждането на проучвания за мнението на работниците и служителите относно условията на труд и предприеманите мерки за опазване на тяхното здраве;

18. Консултира длъжностни лица, работници и служители по прилагането на правилата за безопасни и здравословни условия на труд;

19. Организира разпространението на информация и пропагандирането на мерки, свързани със здравето и безопасността на работниците и служителите;

20. Организира поддържането и правилното оформяне на изискващата се от нормативните актове документация;

21. Осъществява взаимодействието със службите за пожарна безопасност, гражданска защита, ХЕИ и районните инспекции по труда;

22. При констатирани нарушения или неизпълнение на задължения информира работодателя и предлага съответни мерки, включително и за налагане на санкции на виновните длъжностни лица.

ОТГОВОРНОСТИ НА ОРГАНА ЗА БЕЗОПАСНОСТ И ЗДРАВЕ ПРИ РАБОТА
Когато работодателят е сключил договор с външни за предприятието юридически или физически лица, в договора освен обхвата на функциите и задачите, които ще бъдат изпълнявани, следва да се определи и отговорността на лицата при неизпълнението им.

Във всички останали случай, в които органът за безопасност и здраве при работа изпълнява задълженията си по трудов договор с работодателя, отговорностите се уреждат съгласно Кодекса на труда.
Когато функциите и задачите на органа за безопасност и здраве при работа се изпълняват от лице, в длъжностната характеристика на което е включена и тази дейност, неизпълнението й представлява нарушение на трудовата дисциплина и работодателят може да търси дисциплинарна отговорност.
Ако работодателят констатира, че органът за безопасност и здраве при работа не изпълнява задълженията си, и ако от неговото бездействие е причинена щета на предприятието или са настъпили други неблагоприятни последици, от органа за безопасност и здраве при работа може да се  търси и имуществена отговорност.
ІV. ПРАВА, ЗАДЪЛЖЕНИЯ И ОТГОВОРНОСТИ НА ДЛЪЖНОСТНИТЕ ЛИЦА ЗА ОСИГУРЯВАНЕ НА ЗДРАВОСЛОВНИ И БЕЗОПАСНИ УСЛОВИЯ НА ТРУД

Работодателя трябва да ангажира пряко или косвено възможно най-широк кръг от специалисти, които да подпомагат цялостната дейност по осигуряване на здравословни и безопасни условия на труд в предприятието, като тези задължения се опишат подробно в длъжностните характеристики на съответните лица.

Длъжностните лица, които могат да бъдат ангажирани в цялостната дейност по осигуряване на здравословни и безопасни условия на труд, са следните групи:

Първа група – лица, които съгласно длъжностните си характеристики пряко или косвено се занимават с разпоредбите на трудовото законодателство, относно осигуряване на безопасни и здравословни условия на труд, т.н. юрисконсулт, специалист по управление на персонала и др.

Втора група – лица ръководещи производствената дейност – директор по производство, главен инженер, главен технолог, главен енергетик, механик и др.

Трета група – лица снабдяващи или управляващи складове – по закупуване, раздаване, поддържане и съхраняване на работно облекло и лични предпазни средства; по осигуряване на безплатна храна и др.

ПРАВА НА ДЛЪЖНОСТНИТЕ ЛИЦА
Правата на длъжностните лица се изразяват главно в правото на избор на най-добрия начин за изпълнение на поставените задължения.

ЗАДЪЛЖЕНИЯ НА ДЛЪЖНОСТНИТЕ ЛИЦА

1. Задължения на длъжностните лица от първа група:

· Да познават общите нормативни актове за осигуряване на здравословни и безопасни условия на труд и да съдействат за набавянето на всички необходими на работодателя нормативни актове и документи в тази област;

· Да правят подбор на лицата, кандидатстващи за работа при работодателя, като следят отговарят ли тези лица на изискванията на закона или на изискванията на работодателя за заемане на съответното работно място;

· Да прилагат стриктно нормативните актове за специалната закрила на някои категории лица, за закрилата при уволнение и т.н.;

· Да участват в работата по оценката на професионалните рискове;

· Да осъществяват наблюдение и контрол върху изпълнението на предприетите мерки за осигуряване на здравословни и безопасни условия на труд.

2. Задължения на длъжностните лица от втора група:
· Да съдействат за спазването на правилата за безопасност и здраве при работа в съответните направления на производствената дейност;

· Да гарантират снабдяването и внедряването на съвременни технологични средства и материали за обезопасяване на машини, съоръжения, технологични процеси и за оптимизиране параметрите на работната среда;

· Да съдействат за организиране и провеждане на предвидените обучения и инструктажи на работниците и служителите в определените срокове;

· Да организират правилното използване, поддържане и съхранение на необходимите специални работни облекла, обувки, лични предпазни средства и др.;

· Да съдействат за провеждането на определените в нормативните актове профилактични медицински прегледи на работещите;

· Да участват в работата по оценката на професионалните рискове;

· Да извършват наблюдение и контрол по изпълнението на предприетите мерки за осигуряване на здравословни и безопасни условия на труд и да съдействат при търсене на съответната отговорност при нарушения.

3. Задължения на длъжностните лица от трета група:

· Да осигуряват закупуване, раздаване, поддържане и съхраняване на работното облекло, специалното работно облекло и личните предпазни средства, да осигуряват доставката и раздаването на безплатна храна и др.

ОТГОВОРНОСТИ НА ДЛЪЖНОСТНИТЕ ЛИЦА

Всички длъжностни лица, които осъществяват дейност по трудово правоотношение, могат да бъдат наказвани от работодателя за нарушения на трудовата дисциплина, когато не изпълняват възложената им работа, законните нареждания на работодателя и трудовите си задължения, предвидени в нормативните актове, в правилника за вътрешния трудов ред, в колективния трудов договор, в длъжностната характеристика или определени при възникване на трудовото им правоотношение. Съгласно процедурата, предвидена в Кодекса на труда, работодателят може да ги накаже със забележка, предупреждение за уволнение или уволнение.
От длъжностните лица може да се търси и имуществена отговорност по глава десета, раздел ІІ о КТ. 
V. ПРАВА, ЗАДЪЛЖЕНИЯ И ОТГОВОРНОСТИ НА РАБОТЕЩИТЕ ЗА ОСИГУРЯВАНЕ НА ЗДРАВОСЛОВНИ И БЕЗОПАСНИ УСЛОВИЯ НА ТРУД
V.1. Права съгласно закона за здравословни и безопасни условия на труд
1. Право на информация. Работниците и служителите имат право на информация за рисковете за здравето и безопасността им, както и за мерките, които се предприемат за отстраняването, намаляването или контролирането на тези рискове /чл. 19 ЗЗБУТ/;
2. Право на обучение и инструктаж. Всеки работещ, включително работещите по срочно правоотношение или при условията на временна заетост, както и на работещите на смени и полагащите нощен труд, има право на подходящо обучение и инструктаж по безопасност и здраве при работа в съответствие със спецификата на индивидуалното му работно място и на професията.

3. Право на участие в организацията на дейността по осигуряване на здравословни и безопасни условия на труд.

4. Право на инициатива. Работниците и служителите имат право в случай на сериозна и непосредствена опасност за здравето или живота им и когато не могат да се свържат с прекия си ръководител, да предприемат действия в съответствие със своите познания и с наличните технически средства, за да предотвратят последствията от тази опасност /чл. 22 ЗЗБУТ/;

5. Право на обслужване от служба по трудова медицина;

6. Право на задължително осигуряване за трудова злополука и професионално заболяване;

7. Право на застраховане за риск „трудова злополука”.

V.2. Права на работниците и служителите, съгласно Кодекса на труда, глава тринадесета „Здравословни и безопасни условия на труд”

1. Право на отказ да се изпълни възложената работа при възникване на опасност;
2. Право на инструктаж и обучение;

3. Право на санитарно битово и медицинско обслужване;

4. Право на специално работно облекло и лични предпазни средства;

5. Право на безплатна храна и/или добавки към нея;

6. Право на ограничена продължителност на работата във вредна или опасна среда;

7. Право на периодични медицински прегледи.

ЗАДЪЛЖЕНИЯ НА РАБОТЕЩИТЕ

Работещите в съответствие със своята квалификация и дадените им инструкции са длъжни /чл. 34 ЗЗБУТ/:

1. Да използват правилно машините, апаратите, инструментите, опасните вещества и материали, транспортните средства и другото работно оборудване;

2. Да използват правилно дадените им лични предпазни средства и специално работно облекло и след употреба да ги връщат на съответното място за съхранение;

3. Да използват правилно и по предназначение и да не отстраняват, прекъсват, изключват или променят самоволно средствата за колективна защита и предпазните устройства, с които са оборудвани машините, апаратите, инструментите, предприятието или сградата;

4. да информират незабавно работодателя или съответните длъжностни лица за всяка възникнала обстановка при работа, която може да представлява непосредствена опасност за тяхното здраве и за всички неизправности в средствата за колективна защита;

5. Да съдействат на работодателя, на съответните длъжностни лица и/или на представителите на работещите по безопасност и здраве при работа при изпълнението на мероприятията за осигуряване на здравословни и безопасни условия на труд и на предписанията, дадени от контролните органи;

6. Ако временно отстрани средство за защита или сигнализация при извършване на ремонт, монтаж, профилактика и други, работникът или служителят е длъжен да го възстанови незабавно или да предприеме други защитни мерки със същата ефективност.

Всеки работещ е длъжен да се грижи за здравето и безопасността си, както и за здравето и безопасността и на другите лица, пряко засегнати от неговата дейност, в съответствие с квалификацията му и дадените от работодателя инструкции /чл. 33 ЗЗБУТ/.
При изпълнение на работата, за която се е уговорил, работникът или служителят е длъжен /чл. 126 КТ::

1. Да се явява навреме на работа и да бъде на работното си място до края на работното време;

2. Да се явява на работа в състояние, което му позволява да изпълнява възложените задачи и да не употребява през работното време алкохол или друго упойващо вещество;

3. Да използува цялото работно време за изпълнение на възложената работа;

4. Да изпълнява работата си в изискуемото се количество и качество;

5. Да спазва техническите и технологическите правила;

6. Да спазва правилата за здравословни и безопасни условия на труд;

7. Да изпълнява законните нареждания на работодателя;

8. Да пази грижливо имуществото, което му е поверено или с което е в досег при изпълнение на възложената му работа, както и да пести суровините, материалите, енергията, паричните и другите средства, които му се предоставят за изпълнение на трудовите задължения;

9. Да бъде лоялен към работодателя, като не злоупотребява с неговото доверие и не разпространява поверителни за него сведения, както и да пази доброто име на предприятието;

10. Да спазва вътрешните правила, приети в предприятието, и да не пречи на другите работници и служители да изпълняват трудовите си задължения;

11. Да съгласува работата си с останалите работници и служители и да им оказва помощ в съответствие с указанията на работодателя;

12. Да уведоми работодателя за наличие на несъвместимост с изпълняваната работа, когато по време на осъществяването й за него възникне някое от основанията за недопустимост по чл. 107а, ал. 1;

13. Да изпълнява и всички други задължения, които произтичат от нормативен акт, от колективен трудов договор, от трудовия договор и от характера на работата.

ОТГОВОРНОСТИ НА РАБОТНИЦИТЕ И СЛУЖИТЕЛИТЕ
Работодателят може да потърси от работниците и служителите дисциплинарна отговорност за неизпълнение на законните нареждания на работодателя, по реда на глава девета, раздел ІІІ от Кодекса на труда. Всички лица, които осъществяват дейност по трудово правоотношение, могат да бъдат наказвани от работодателя си за нарушения на трудовата дисциплина, когато се изпълняват възложената им работа, законните разпореждания на работодателя или трудовите си задължения, предвидени в нормативните актове, в Правилника за вътрешния трудов ред или в Колективния трудов договор.
От работниците и служителите може да се търси и имуществена отговорност по глава десета, раздел ІІ от Кодекса на труда.

Съгласно чл. 413 от КТ, който наруши правилата за осигуряване на здравословни и безопасни условия на труд, ако не подлежи на по-тежко наказание, са наказва с глоба в размер от 100 до 500 лева.
Въпроси и отговори:

	1
	Участници в трудовия процес
	Работодател; орган за безопасност и здраве при работа; Длъжностно лице е работник или служител, на когото е възложено да упражнява ръководство на трудовия процес в предприятието; работещите.

	
	
	Работодател; орган за безопасност и здраве при работа; службата по трудова медицина; работещите.

	
	
	Работодател; орган за безопасност и здраве при работа; работещите.

	2
	Основно задължение на работодателя е:
	Да осигури здравословни и безопасни условия на труд в обекти, производства, процеси, дейности, работни места и при работното оборудване още с проектирането, изграждането и въвеждането в експлоатация.

	
	
	Да се грижи за здравето и безопасността си, както и за здравето и безопасността и на другите лица, пряко засегнати от неговата дейност, в съответствие с квалификацията му и дадените от работодателя инструкции.

	3
	Задължение на работещия:
	Да се грижи за здравето и безопасността си, както и за здравето и безопасността и на другите лица, пряко засегнати от неговата дейност, в съответствие с квалификацията му и дадените от работодателя инструкции.

	
	
	Да осигури здравословни и безопасни условия на труд в обекти, производства, процеси, дейности, работни места и при работното оборудване още с проектирането, изграждането и въвеждането в експлоатация.


PAGE  
10

